=== Opera i Hamborg 1678-1738 ===
En anden vigtig udvikling var grundlæggelsen af [[Theater am Gänsemarkt]] i [[Hamborg]] i 1678, der henvendte sig til den lokale middelklasse, der foretrak opera på sit eget sprog. Det nye operahus åbnede med en opsætning af [[Johann Theile]]s ''Der erschaffene, gefallene und aufgerichtete Mensch'', der byggede på historien om [[Adam (bibelsk person)|Adam]] og [[Eva (bibelsk person)|Eva]]. Teatret skulle dog blive domineret af værker af [[Reinhard Keiser]], en uhyre produktiv komponist, der skrev over hundrede operaer, tres af dem til Hamborg. Indledningsvist havde de værker, der blev opført i Hamborg, alle religiøse temaer som førnævnte opera af Theile. Grunden hertil var, at man forsøgte afværge kritik fra [[pietisme|pietistiske]] kirkemyndigheder, der mente, at teater var umoralsk, men Keiser og hans komponistkolleger som [[Johann Mattheson]] udvidede rækken af emner til at omfatte historiske og mytologiske. Keiser trak på udenlandske opera-traditioner i sin udvikling af genren; for eksempel inddrog han danse efter fransk model, som man finder den hos [[Jean-Baptiste Lully|Lully]]. [[recitativ|Recitativet]] i hans operaer var altid på tysk, så publikum kunne følge handlingen, men fra ''Claudius'' i 1703 begyndte han at komponere arier til italiensk tekst, fordi dette sprog gav bedre mulighed for fuld sanglig stemmeudfoldelse. Kendetegnende for stilen i Hamborg var således dens [[eklekticisme]]. ''[[Orpheus (Telemann)|Orpheus]]'' fra 1726 af [[Telemann]]<ref>Telemann, en anden produktiv komponist, begyndte at overskygge Keiser som den førende komponist i Hamborg fra 1717.</ref> indeholder arier på italiensk fra berømte operaer af [[Georg Friedrich Händel]] samt kor på fransk, som Lully også havde komponeret. Komiske roller var også populære i Hamburg; personerne i Keisers ''Der Carneval von Venedig'' fra 1707 taler i den lokale [[nedersaksisk]]e dialekt, der står i stærk kontrast kontrast til den ophøjede stil, man finder i [[opera seria]] som den fx ses hos [[Metastasio]]. Fremtiden tilhørte dog, en tid, den italienske opera. Den mest berømte tyskfødte komponist på den tid, Händel, skrev fire operaer til Hamborg i begyndelsen af sin karriere, men flyttede snart til Italien og England for at skrive opera seria der.<ref>Kun én af Händels tysksprogede operaer, ''[[Almira]]'', er overleveret i rimeligt intakt stand.</ref> I 1738 gik Theater am Gänsemarkt konkurs, og opera på tysk stod de næste årtier tilbage for den italienske.<ref>Om Hamborgs opera: ''Oxford Illustrated History of Opera'', pp.32 ,77-79; ''A Short History of Opera'', afsnittet om Keiser, p.176ff.; ''Viking Opera Guide'', artikler om Keiser, Mattheson og Telemann; CD-booklet til René Jacobs indspilning af Keisers opera ''Krøsus''.</ref>
Musik